Afrika se ekonomiese herstel ‘lê in landbou’ – DidizaMinister Thoko Didiza. (Foto: GCIS) Die minister van landbou, grondhervorming en landelike ontwikkeling, Thoko Didiza, het Donderdag gesê die landbousektor moet die middelpunt vorm van die land én die vasteland se ekonomiese herstel ná Covid-19. Didiza het op internasionale dag van landelike vroue gesê dat ŉ beroep op regerings gedoen moet word om op landbou te konsentreer wanneer na kwessies van ekonomiese herstel gekyk word. “Dit is belangrik vir voedselsekerheid, maar ook as grondslag vir enige nywerheidsontwikkeling in ons lande,” het Didiza gesê. Die Verenigde Nasies (VN) het internasionale dag vir landelike vroue gevestig as ŉ manier om hulde te bring aan die rol en bydrae van vroue in landelike gebiede en in die landboubedryf. Didiza het gesê dat plattelandse vroue ten spyte van die Covid-19-pandemie steeds veerkragtig is en kos op hul gesinne se tafel sit. “Een van die ingrypings is om te verseker dat vroue toegang tot grond vir produksie het. Ons het boerderymeganismes nodig wat vroue se vermoë sal verbeter om die landbou-ekonomie en landboubesighede te betree.” Volgens die Internasionale Arbeidsorganisasie (IAO) maak plattelandse vroue ŉ kwart van die wêreldbevolking uit. “Ten spyte hiervan is die gaping tussen mans en vroue se salarisse soms meer as 40%.” Volgens die organisasie se verslag “Plattelandse vroue by die werk” sal landbouproduksie in ontwikkelende lande, as vroue dieselfde toegang as mans tot hulpbronne het, tussen 2,5% en 4% toeneem en sal die aantal ondervoede mense in die wêreld met tussen 12% en 17% daal. Die organisasie sê dat plattelandse vroue weens huishoudelike take steeds meer pligte as mans het, maar steeds minder betaal word.